Papersnake/gushiwen huggingface dataset:
次韵胡攵城元夕
余谦一（宋代）

佳人月下翠成行，糰铺高张碗舞忙。
想见风情杜书记，暗中挥泪忆钱塘。
一老东家唤不应，当年膴仕正承平。
何人诵得科灯判，莫向膏脂上取明。
大雪用前韵五首
裘万顷（宋代）

谁扶天女下冰机，翦水成花片片奇。
影落池塘波不动，寒侵鸥片色皆饥。
纵横万舞风回处，表里双清月霁时。
浪战未能无雨铁，对人羞诵醉翁诗。
题友人所居（即故元少尹宅）
雍陶（唐代）

亚尹故居经几主，只因君住有诗情。

夜吟邻叟闻惆怅，七八年来无此声。
送王庾
宋祁（宋代）

倦客衣空化，求知刺欲漫。
孤飞回鷁路，别泪溢鲛盘。
待举秋槐老，承颜夏枕安。
新篇时寄我，鱼信接长澜。
六州歌头（骊山）
李冠（宋代）

凄凉绣岭，宫殿倚山阿。明皇帝。曾游地。锁烟萝。郁嵯峨。忆昔真曾子。艳倾国，方姝丽。朝复暮。嫔嫱妒。宠偏颇。三尺玉泉新浴，莲羞吐、红浸秋波。听花奴，敲羯鼓，酣奏鸣龟。体不胜罗。舞婆娑。正霓裳曳。惊烽燧。千万骑。拥雕戈。情宛转。魂空乱。蹙双蛾。奈兵何。痛惜三春暮，委妖丽，马嵬坡。平寇乱。回宸辇。忍重过。香痉紫囊犹有，鸿都客、钿合应讹。使行人到此，千古只伤歌。事往愁多。
对菊寄王常博
释居简（宋代）

鲜风嫩日养芳新，来会闲人九日盟。相泽畔吟腾晓馥，就花中隐著脩名。

碧浮剩嗅茱萸醁，黄落谁摇沆瀣英。商素雅为仁者寿，荐甘𣂏碧辅清明。
赠鸡
陆游（宋代）

青铜三百买乌鸡，辟地墙东为择栖。
更聘一雌全物性，莫辞风雨五更啼。
郭氏山林十六咏 其一 清旷亭
陆游（宋代）

胜游谢车马，从此始青鞋。俗士洗褊心，达人增旷怀。
秋晚雨中隐几偶书寄圣俞五首 其二
刘敞（宋代）

如闻蛮服愚弄兵，凶酋恃险愁孤城。军书插羽惧不急，安得良术吹天晴。
郊行
释文珦（宋代）

陋室随缘住，空山信意行。
何须称隐逸，且复谢将迎。
古木青猨性，孤烟白鸟程。
由来各有适，岂必用浮名。
邓林芳意八首为邓侍御 其五 锦诰貤恩
林光（明代）

云章落霄汉，煌煌贲天语。存没俱衔恩，龙鸾翔冻宇。
句 其二十四
徐俯（宋代）

官事有时闲，江上每夷犹。
句
吴璋（唐代）

龙肝雉尾瓜莼好，玉核金槌枣柰香。
只有牛心犹未割，愿如逸少得先尝。
以纱巾寄鲁望因而有作
皮日休（唐代）

周家新样替三梁。裹发偏宜白面郎。掩敛乍疑裁黑雾，

轻明浑似戴玄霜。今朝定见看花昃，明日应闻漉酒香。

更有一般君未识，虎文巾在绛霄房。
王维吴道子画
苏轼（宋代）

何处访吴画？普门与开元。
开元有东塔，摩诘留手痕。
吾观画品有，莫如二子尊。
道子实雄放，浩如海波翻。
当其下手风雨快，笔所未到气已吞。
亭亭双林间，彩晕扶桑暾。
有有至人谈寂灭，悟者悲涕迷者手自扪。
蛮君鬼伯千万万，相排竞进头如鼋。
摩诘本诗老，佩芷袭芳荪。
今观此壁画，亦若其诗清且敦。
祇园弟子尽鹤骨，心如死灰不复温。
门前两丛竹，雪节贯霜根。
交柯乱叶动无数，一一皆可寻其源。
吴生虽妙绝，犹以画工论。
摩诘得之以象外，有如仙翮谢笼樊。
吾观二子皆神俊，又于维也敛衽无间言。
偶侍郡侯游群玉浪吟二绝聊记岁月时淳祐乙巳菊节前一日 其二
赵与泳（宋代）

此景元来已不凡，高人那更脱尘寰。清幽爽垲舒情思，频赏无非吏事閒。
游休休亭
郑集（宋代）

世事心知不可为，拂衣归此养天机。先生独善端无意，肯续春秋辨是非。
题吴园二十景 其十五 冬缸书屋
戴亨（清代）

文史富三冬，青缸照往哲。欲识天地心，寒梅吐冰雪。
山园晚兴
陆游（宋代）

病骨初轻野兴浓，闲扶拄杖夕阳中。
草枯陂泽涓涓水，木落园林淅淅风。
杨子凄凉老天禄，马周憔悴客新丰。
壮心未与朱颜改，一笑凭高送断鸿。
水调歌头 其五 再用前韵
吴潜（宋代）

天宇正高爽，更蹑最高楼。长风为我驱驾，极目海山头。

不用牛山孟浩，不用齐山杜牧，人景自堪酬。举酒酹空阔，汗漫与为游。

捻黄花，怜白首，恨难收。颓龄使汝能制，何待更封留。

眼底朱甍画栋，往往人非物是，蟋蟀自鸣秋。万里一搔首，无处著萧飕。
两只雁儿
马钰（金朝）

五更里，画角喧。惊回清梦游仙。眠是梦，梦是眠。方知心是天。天生地，地生天。一＊合混元。添一岁，减一年。真空不动然。
偈颂一百一十七首
释绍昙（宋代）

倾倒投子油瓶，拗折龙孙头角。
大炉鞴裹烹煎，香透千岩万壑。
殷勤奉供昔年高卧白云僧，与无舌人从头咬嚼。
咬得著，鼓舞升平，
唱村田乐。
初秋闲记园池草木
范成大（宋代）

一株萧索倚宣华，东苑香风属内家。
丹碧屠苏银烛照，平生奇绝象山花。
和津喜雪二首
吴芾（宋代）

六花一夜降中天，飞绕吾庐顿满前。
纪出仙家新窟宅，疑非尘世旧山川。
但惊岩上青松老，不见天边白雁连。
赖有瓮头新酿熟，何妨沉醉度残年。
送姚太博
郭祥正（宋代）

春风动地吹春去，行人不肯江边住。片帆朝挂暮千里，烟雾苍茫宿何处。

夫君少年日，射策明光宫。同时得意三百辈，上林曾醉桃花红。

十馀年间事超忽，几在青云几白骨。君虽未甚荣，亦足有馀乐。

存心不负圣与贤，何须画影凌烟阁。浔阳城头北楼壮，邂逅相逢观暝涨。

鱼龙奔走势莫分，却忆当年兵火愁杀人。至今战场无绿草，冤魂夜哭寒蟾老。

临风沥酒一吊之，而我浮生何足道。聊为君行歌数声，青山截断江流平。

晴云相对似能舞，野鸟好语如吹笙。却送闲愁付沧海，身虽离异心无改。

若到蓬莱王母家，为攀桃树遥相待。
偈颂一百六十首
释宗杲（宋代）

这个川藞苴，自来好打共。
闹处便入头，恶静而喜动。
前年今日始归家，今日前年咱不差。
一回饮水一回噎，一瓣栴檀一碗茶。
和济叔小饮韵
彭汝砺（宋代）

岛屿风回北，沧溟月上东。苦吟诗眼碧，小酌病颜红。

城近更筹数，天寒斗柄中。且安颜巷陋，无泣阮途穷。
下第别郜扶
马戴（唐代）

穷途别故人，京洛泣风尘。
在世即应老，他乡又欲春。
平生空志学，晚岁拙谋身。
静话归休计，唯将海上亲。
庄器之贤良居镜湖上作吾亦爱吾庐六诗见寄因次韵述桂隐事报之兼呈同志 其六
张镃（宋代）

吾亦爱吾庐，门前卖时蔬。满担风露香，选择未始无。

苏子觅二顷，杨翁营一区。两者况见成，自顾惭晨晡。

不妨瘦如竹，何急肥似壶。向来鍊句痴，工拙分毫铢。

如今布袍下，识字村田夫。诸公信余言，相从莫踟蹰。
水调歌（寿退休丞相）
汪相如（宋代）

指点縠江水，遥认作琼醅。介公眉寿，年年倾入紫霞杯。寿与江流无尽，人在壶天不老，谈笑领春回。昨夜瞻南极，列宿拱中台。

补天工，取日手，济时材。不应勇退，归来绿野宴瑶台。天要先生调燮，人要先生休养，虚左待重来。再捧长生箓，依旧面三槐。
九月八日饮振衣亭归有怀三首 其三
顾璘（明代）

主客临高赏，江湖近座流。长筵欺短日，浊酒傲清秋。

亭榭开新迹，风烟惬壮游。不知千载上，谁醉此山头。
自咏
李少和（宋代）

宝珠探妙得真宗，五色分明焕太空。
解下连环竟超越，郁罗深处宴鸿蒙。
送许舍人稚干请告还灵宝
欧大任（明代）

金门侍从捧纶音，去采三花结远心。令伯表陈臣分浅，茂陵书在主恩深。

雪凝嵩少扶藜往，云起殽函驻马吟。东阁故人应暂别，岂容簪绂卧山林。
文峰夜饮三首
钱时（宋代）

万事浮云过眼非，人间真乐尽稀微。
从今一笑春风裹，未用吹箫月下归。
吊吴季篯
陈凤昌（清代）

书生戎马总非宜，自请前军力不支。毕竟艰危能仗节，果然南八是男儿。

溪南溪北两鏖兵，不爱微躯爱令名。淮楚无声人散后，屯军五百殉田横。

短衣匹马战城东，八卦山前路已穷。铁炮开花君證果，劫灰佛火彻霄红。

留得新诗作墓铭，九原虽死气犹生。赤嵌潮水原非赤，却被先生血染成。

大长扶馀说仲坚，一时忠愤竟徒然。六朝金粉笙歌闹，知否台阳有季篯。

幽草萋萋白日昏，无人野奠出东门。阿来本是催租吏，收拾遗衣树小坟。
陈将军歌
魏乃勷（清代）

将军面白如书生，十五二十能将兵。杀尽青徐贼百万，河北草木知姓名。

财帛妇女无所喜，纵横雄辨富文理。下马辄乘书画船，昂藏走入扬州市。

扬州繁华天下无，豪门藏垢多贪污。灌夫生平惯使气，麾斥大滑如庸奴。

庸奴恃势公行赂，良懦含冤莫能诉。身余一剑报不平，坐持短长得远戍。

远戍乃至黑龙江，获谴不为薏苡囊。铁衣摧残壮士死，英魂犹得守边方。

边方帅府镇沙漠，羊羔饮罢无所作。马革弃置不上闻，逾岁泉台尚寂寞。

寂寞谁怜鼙鼓臣，有真御史为乞恩。吾乡荐绅思旧伐，合词吁请动至尊。

得旨建祠祀将军，吁嗟乎！将军有功于齐鲁。神之灵兮在东土，东人祀君君不吐。

卫青去病何足数，李广不侯已千古。
檃括南华经词旨述内篇六言七章 其四 人间世
郭之奇（明代）

人间世久沉沉，不可奈何若今。行卫三徒曷免，使齐两患谁禁。

观螳每畏当辙，养虎须知怒心。栎社千年诟厉，楚狂尽日歌吟。
东华真人图代寅轩先生题
石宝（明代）

徐生入海不复还，人传已在三神山。山头宫殿千万间，青玉琢户黄金镮。

银城射日日色斑，望之可见不可攀。不可攀，那可度。

谁人海上遇安期，貌得山光入生素。雕琼作树瑶作华，白璧楼中张采霞。

灵芝五色蒲九节，青鸟窗前堕红雪。蟠桃结实三千秋，大仙小仙来宴游。

或驾苍麟，或骖赤虬。或乘白鹿，或服青牛。采丹葩兮绿萼，杂瑶草兮为羞。

扬清歌兮云驻，玉麈挥兮风流。扬歌兮挥麈，吹箫兮击鼓。

弹湘弦兮执鹭羽，青凤吟兮白鸾舞。吾不知其为谁，或童颜而貌古。

东华真人须满腮，吐吞日月餐风雷。天浆一滴可以祛尘胎，何况日饮三万杯。

黄芽夜半珠累累，瑶光直上冲三台。青头童子时往来。

我欲因之问王母，瑶池之会岂可复得哉。吾间东方朔、李谪仙，年来亦在瀛洲边。

二君于我有旧故，公其为我相周旋。不知奇辩犹能雄，斗酒一吟今几篇。

东华真人笑不语，但见花梢露如雨。桃源旧事言未终，回首洪波几桑土。
调赵双融居士二首 其二
周孚（宋代）

平生不领魔宫女，此老今参欲界禅。莫道贫无卓锥地，只今家有散花天。
子真新篇愈出愈工压倒元白三叹不已勉强再次前韵
蔡戡（宋代）

独守寒窗坐昏黑，怪底打门声摵摵。呼童秉烛诵新诗，箧笥珠玑喜盈积。

君家文焰万丈长，愧我才悭真退尺。往来政自足风流，唱酬聊可供閒隙。

剧谈快饮坐生春，一笑相看眼俱碧。晓来百鸟报新晴，渐喜门前多辙迹。

眼明顿觉有春意，耳冷况闻开乐籍。何劳空泛剡溪舟，不如沉醉高阳宅。

楼迥吹残玉笛寒，杯乾笑指银瓶索。遥知塞上积雪深，千里关山同一色。

夕烽罢警铁衣閒，聘币星驰交两国。使华不用吞旃毛，边吏何忧取温麦。

祇怜鱼贯挽舟人，堕指裂肤声苦剧。东风吹作一尺泥，山鸟却愁行不得。
赵州问牛迹圆泽扣角政黄牛平田婆赞
释绍昙（宋代）

这畜从来恶迹多，角尖头也解狂歌。
桥边白鹭擎拳听，急杀耕田臭老婆。
诗一首
陈舜俞（宋代）

把酒谓山语，行人亦大狐。
满朝无骨肉，白发厌江湖。
寒苦谙冰雪，艰难识道途。
相看幸相似，可惜便风无。
朱修能见访闻予方葺檀园以诗枉讯次韵荅之时修能将至茸上
李流芳（明代）

七年不见喜重过，共指生涯素发多。池上新庵仍署泡，阶前旧发已名萝。

畏人小筑犹难就，对客高吟岂易哦。便欲相留同结夏，扁舟峰泖奈君何。
题阮步兵祠二首
宋祁（宋代）

济世非无策，迷邦讵可求。
昏酣酒垆卧，萧散竹林游。
俗眼嗟人废，穷途逐涕流。
何公真礼法，甯免疾如雠。
读沈下贤集绝句二呈圆机
晁说之（宋代）

晚来李杜擅文章，无奈情何忆沈郎。
未掩西施朝薤泪，可堪弄玉暮魂香。
【商调】知秋令
吕止庵（元代）

为董针姑作
心间事，肠断时，醉墨写乌丝。千金字，织锦词。绣针儿，不比莺儿燕子。
相思病，万种情，几度海山盟。谁薄幸？谁至诚？更能行，到底如何离影？
情如醉，闷似痴，春瘦怯春衣。添憔悴，废寝食。减腰肢，怎脱厌厌病体？
千金字，万古心，翻作断肠吟。恩情厚，怨恨深。不知音，谁会重拈绣针？
过商山
王贞白（唐代）

一宿白云根，时经采麝村。数峰虽似蜀，当昼不闻猿。

马立溪沙浅，人争阁道喧。明朝弃襦罢，步步入金门。
秋日杂兴 其四
韩淲（宋代）

亭亭鸡冠花，散出非所莳。色与秋日明，叶与秋庭媚。

山閒人自稀，鸿雁几时至。境象吾素知，茅茨下清吹。
寒食思献小酌
方太古（明代）

已买桐江旧钓船，清江白石趁鸥眠。
风前转眼逢寒食，时事惊心岂少年。
故国梨花千树雪，小堂杨柳一枝烟。
夜来有梦高阳侣，觅得村沽饮十千。
衡州岁前游合江亭见山樱蕊未折因赋含彩吝惊春
吕温（唐代）

山樱先春发，红蕊满霜枝。幽处竟谁见，芳心空自知。

似夺朝日照，疑畏暖风吹。欲问含彩意，恐惊轻薄儿。
阐阳驿二绝句 其一
洪适（宋代）

略略春晴天亦悭，雷惊雨作转头间。浮云又逐东风起，不见前山出髻鬟。
藤簟
释亮（宋代）

打成一片凝如水，风吹不动寒光起。饭饱齁齁快活眠，不知身在秋波里。
点绛唇（王园）
韩淲（宋代）

南陌柔桑，粉墙低见谁家女。燕飞莺语。依约提篮去。

老觉多情，飞也无分付。君知否。楚襄何处。一段阳台雨。
井臼 其二
江韵梅（清代）

惯坐愁城日似年，一寒至此倩谁怜。无台避债追呼急，儿女犹争压岁钱。
和邵有初同饮熊氏小园
刘诜（元代）

客佳不必多，地近得频往。极知后花时，聊复纵心赏。

树深路欲尽，林缺天忽敞。坐久飞雨来，黑云涌奇嶂。

清风杂笑语，共作金石响。尚疑有馀韵，隐隐在蓬莽。

豆觞稍狼藉，宾主各酣畅。安知墙外人，千载落埃坱。

生时谅自谋，局促戒游荡。百营有丑妍，一尽无老壮。

何为苦不饮，劳身入羁鞅。
舒城登观音寺偶会故人朱从善酌酒赓诗至晚而别
李裕（元代）

役役苦连旬，偶得山水趣。龙冈势盘环，淝水奔回互。

窈窕青莲宫，独倚云间住。石门青重重，松杉夹微路。

殿隐翠微中，僧归夕阳处。飞溜溅香雪，宝树凝甘露。

梵语空中闻，天花檐外雨。山开景觉媚，溪断人稀渡。

超然惬所适，而复故人遇。扫石坐林阴，携手话平素。

田家沽浊醪，野老荐香芋。赓句喜新联，谈空得缘悟。

醉来恣游赏，跻高穷一顾。远近闾井分，参差峰峦聚。

鹤巢万壑松，烟敛千村树。咫尺周瑜城，微茫颉羹墓。

幽怀颇同调，徘徊不能去。更约芳春期，兹焉重游寓。
次韵宋尚书山居·醉陶轩
方岳（宋代）

时复中之兴已高，是非一付与春醪。
向来醉眼略四海，粗遍柴桑人姓陶。
卜算子慢 橘公来话近事，声为此词
陈洵（清代）

寒芦动响，饥雁断鸣，水国四围秋异。老屋渔灯，对此自然无寐。

渐惊风、画角城乌起。正堕月危樯，断港愁心，待向谁系。

极目高楼倚。但数泪依稀，卖绡为市。一叶回潮，料想更无题字。

尽扬尘、东望伤心地。算只有、花阴梦好，奈而今情味。
己丑五月被召至行在，遇周畏知司直，和五年
范成大（宋代）

分袂悠悠尔许年，莫嗔蓬鬓两萧然。
酒槽不奈青春老，经笥空供白昼眠。
暗绿千章新活计，软红三尺旧尘缘。
相逢且作西湖客，山绕荷花舣画船。
采芡
文同（宋代）

芡盘团团开碧轮，城东壕中如叠鳞。汉南父老旧不识，日日岸叠多少人。

骈头鬅𩃭露秋熟，绿刺红针割寒玉。提笼当筵破紫苞，老蚌一开珠一掬。

吹台北下凝祥池，圃田东边仆射陂。如今两处尽堙没，异日此地名应驰。

物贵新成味尤美，可惜飘零还入水。料得明年转更多，一匝清波流万子。
惜双双
宝月（宋代）

庚岭香前亲写得。子细看、粉匀无迹。月殿休寻觅。姑射人来，知是曾相识。

不要青春闲用力。也会寄、江南信息。着意应难摘。留与梨花，比并真颜色。
题文与可墨竹
苏轼（宋代）

斯人定何人，游戏得自在。
诗鸣草圣余，兼入竹三昧。
时时出木草，荒怪轶象外。
举世知珍之，赏会独予最。
知音古难合，奄忽不少待。
谁云生死隔，相见如龚隗。
送独孤焕评事赴丰州
姚合（唐代）

东门携酒送廷评，结束从军塞上行。深碛路移唯马觉，

断蓬风上与雕平。烟生远戍侵云色，冰叠黄河长雪声。

须凿燕然山上石，登科记里是闲名。
送灵应禅师
周贺（唐代）

寒天仍远去，离寺雪霏霏。古迹曾重到，生涯不暂归。
坐禅山店暝，补衲夜灯微。巡礼何时住，相逢的是稀。
南歌子
吕渭老（宋代）

片片云藏雨，重重雾隐山。可怜新月似眉弯。今夜断肠凝望、小楼寒。

梦断云房远，书长蜡炬残。夜妆应罢短屏间。都把一春心事、付梅酸。
魏王台
郭祥正（宋代）

金城东，百尺高台临远空。长江浩荡剑门险，欲平吴蜀难为功。

谁倾黄金建佛庙，击鼓撞钟夜还晓。香厨供办老僧閒，玉栏花谢游人少。

我来独立想英雄，战舰连云气概中。犹有斯台存旧址，可怜铜雀起悲风。
句
方岳（宋代）

一钱太守今贪吏，五柳先生歙富民。
颂古三十一首 其十八
释原妙（宋代）

猛虎深藏浅草窠，几回明月入烟萝。顶门纵有金刚眼，未免当头蹉过他。
槛竹
林大钦（明代）

青青槛外竹，永日坐清幽。晴风浑不乱，时有翠云流。
拟水西寺东峰亭九咏·岭上云
梅尧臣（宋代）

我来东峰下，远见西岭头。
白云忽已合，向此偶迟留。
人谁问何有，自可忘殷忧。
□□□□
刘克庄（宋代）

盛德尤怀惠，名言可砭愚。
虽蒙分半席，终未□□□。
承学争歌薤，倾城出奠刍。
故交二大老，犹可扞□□。
绍兴祀岳镇海渎四十三首
佚名（隋代）

相予阴威，厥功浩浩。
一岁之功，何以为报。
府有珪币，我其敢私。
肃肃孔怀，于以将之。
次韵赵帅四首
陈造（宋代）

藩方人奠枕，楚尾铁为城。
晓日熙仁惠，春雷的殷政声。
护边一李勣，增户几王成。
笑指琼花露，如公彻底清。
定风波
苏轼（宋代）

子瞻书困点新茶。
偈颂三十首 其二
释慧晖（宋代）

衲僧活眼睛，见破四天明。六门之活计，处处而现成。
花心动（和楚客忆梅）
方岳（宋代）

雪带边寒，渺愁予、雪中谁抱奇节。逊在扬州，逋老孤山，芳信顿成消歇。江南茅屋今安在，疏影瘦、祗堪叹息。归来未，沙头立尽，暮天云碧。

自笑梁园赋客。倚旧日鞍鞯，春风巾帻。问讯横枝，暖热新花，无处访寻诗阁。几年不见冰霜面，知谁共、批风支月。归来也，鸥盟不妨再结。
舍弟家枢新籍学宫赋此勉之 其二
王家枚（清代）

祖砚差堪托，楹书幸未灰。瑞应符月桂，泽望振庭槐。

同气连镳上，慈颜逐笑开。岁庚传盛事，歌鹿重衔杯。
水龙吟·九州雄杰溪山
葛立方（宋代）

九州雄杰溪山，遂安自古称佳处。云迷半岭，风号浅濑，轻舟斜渡。朱阁横飞，渔矶无恙，鸟啼林坞。吊高人陈迹，空瞻遗像，知英烈、垂千古。忆昔龙飞光武。怅当年、故人何许。羊裘自贵，龙章难换，不如归去。七里溪边，鸬鸶源畔，一蓑烟雨。叹如今宕子，翻将钓手遮日，向西秦路。
次韵何子应七月十八日书事二首 其一
汪藻（宋代）

寄语江鸥莫浪猜，先生爱汝水潆洄。自从楚国灵均后，几个骚人到此来。
宋江三十六赞
龚开（宋代）

左啮右噬，其毒可畏。
逢阴德人，杖之亦斃。
长儿深生日集经语示之二首 其一
陈著（宋代）

惟友于兄弟，惟顺于父母。无忝尔所生，造端乎夫妇。
迎大驾诗
潘尼（魏晋）

南山郁岑崟，洛川迅且急。青松荫修岭，绿蘩被广隰。

朝日顺长荫，夕暮无所集。归云乘幰浮，凄风寻帷入。

道逢深识士，举手对吾揖。世故尚未夷，崤函万崄沚。

狐狸夹两辕，豺狼当路立。翔凤婴笼槛，骐骥见维絷。

俎豆昔尝闻，军旅素未习。且少停君驾，徐待干戈戢。
叔父朝请挽诗二首 其一
刘一止（宋代）

厉节冰霜似，摛辞锦绣如。诚心惟济物，老眼更便书。

备养今谁及，辞荣计未疏。郎君官已重，门户合关渠。
江岸即事
温庭筠（唐代）

水容侵古岸，峰影度青蘋.庙竹唯闻鸟，江帆不见人。

雀声花外暝，客思柳边春。别恨转难尽，行行汀草新。
呈同社
邹浩（宋代）

太史占星久寂寥，高阳烟月但蓬蒿。人才岂是非前日，天意端如待我曹。

万古衣冠归指顾，一时天地入风骚。他年南北参商去，知有青编破郁陶。
送东宫贾正字之蜀
李洞（唐代）

南朝献晋史，东蜀瞰巴楼。长栈怀宫树，疏峰露剑州。

半空飞雪化，一道白云流。若次江边邑，宗诗为遍搜。
怀余广霞处士
宗渭（清代）

才气真飞将，东南壁垒分。长镵皋庑月，短褐孝陵云。

金尽还交客，诗成最让君。深秋烟水阔，何处倚斜曛。
题家信后
高选（宋代）

十载慇勤训子情，礼闱今幸占微名。彤庭策献三千字，鹏海风抟九万程。

帽插宫花琼宴罢，身沾仙露赐衣荣。瞻云北阙人迢递，空忆高堂雪鬓生。
春日会韩武康章后亭联句
皎然（唐代）

后园堪寄赏，日日对春风。客位繁阴下，公墙细柳中。 ——皎然

坐看青嶂远，心与白云同。 ——韩章

林暗花烟入，池深远水通。 ——杨秦卿

井桃新长蕊，栏药未成丛。 ——仲文（失姓）

松竹宜禅客，山泉入谢公。 ——皎然

砌香翻芍药，檐静倚梧桐。 ——韩章

外虑宜帘卷，忘情与道空。 ——杨秦卿

楚僧招惠远，蜀客挹扬雄。 ——仲文（失姓）

便寄柴桑隐，何劳访剡东。 ——皎然
辛亥寒食清明之交社陵先生暂归省谒与诸生食
袁甫（宋代）

克风吹花次第芳。桃红李白蔷薇黄。
榆钱柳絮飞欲狂，酴醾引蔓草木香。
老人燕坐窥虞唐，日览千载游八荒。
群儿奔趋如群羊，走过东阡复西厢。
归来汗喘无可将，何如明窗治墨庄。
读诵经史声琅琅，首节间美非笙簧。
有如农夫勤理秧，秋来乃有千斯仓。
先生即至心不忙，背念衮衮倾三湘。
一语蹇吃涕泗滂，老大空得徒悲伤。
圣明天子坐未央，收拾俊杰罗文章。
褎然举首弃贤良，仲舒轼辙俱轩昂。
吾家有子雏凤凰，声价一日坏驰乡。
随群逐队恣颉颃，终抱粪壤如蜣螂。
博山道中
赵蕃（宋代）

春阴春晴往复佳，园花落去逢山花。
城中小驻欲十日，坐觉老眼孤芳华。
中团寺前惯休歇，故向博山寻曲折。
眼中奇处要使传，倚赖笔端真有舌。
哭陈阜卿 其一
王十朋（宋代）

槐市声名早，儒林行艺尊。麟经无绝学，乌府有危言。

半岁甘泉橐，频年刺史幡。凄凉道山旧，今日几人存。
满庭芳·专违宁海
马钰（金朝）

专违宁海，专游陕右。专来有何干勾。专住环墙，专守天长地久。专远气财酒色，专清静、专修九九。专一志，更专心专意，专寻知友。专垒真功真行，专专地，专心劝人回首。专与云朋，专炼宝瓶真玖。专投玉关金锁，专同饮、琼浆仙酒。专等候，有风仙师父，专来拯救。
梦中作
陆游（宋代）

世事何由可控抟？故山归卧有余欢。
涧泉见底药根瘦，石室生云丹灶寒。
人远忽闻清啸起，山开频得异书看。
一朝出赴安期约，万里烟霄驾紫鸾。
陈氏四芝图
项安世（宋代）

当时一念继元昆，谁附飞章告九阍。
天听直无多远近，地灵顿有许便蕃。
拟笺此事呈诸老，盍引斯人侍至尊。
弭旱功夫消几许，草茅犹足动乾坤。
人有丛菊见遗而花半分黄白者
方一夔（宋代）

有来遗我异色菊，一丛深浅分白黄。变窑烧成古罍洗，怪石错出真琳琅。

我疑造物有间气，纷纷丑好都难量。不然司花出新巧，分枝接叶为作半面妆。

书生生活澹无味，笑指枯砚收禾桑。偶逢好事慰寂寞，日与相对挥清觞。

自怜今世少有赵昌徐熙水墨笔，谁写诸相争毫芒。

惟有诗人具真画，翛然心地超羲皇。
宴张别驾新斋
孟浩然（唐代）

世业传珪组，江城佐股肱。高斋征学问，虚薄滥先登。

讲论陪诸子，文章得旧朋。士元多赏激，衰病恨无能。
次韵胡公权
戴复古（宋代）

日用无非道，人心实在平。
果能行实学，何必问虚名。
草木随时态，江山无世情。
晚来溪雨歇，一段夕阳明。
满江红
程垓（宋代）

葺屋为舟，身便是、烟波钓客。况人间元似，泛家浮宅。秋晚雨声篷背稳，夜深月影窗棂白。□满船诗酒满船书，随意索。

也不怕，云涛隔。也不怕，风帆侧。但独醒还睡，自歌还拍。卧后从教鳅鳝舞，醉来一任乾坤窄。恐有时、撑向大江头，占风色。
度梅岭
戴文灯（清代）

乱崖苍苍划地户，中穹一脊雄南邦。是谁凿破混沌界，前有梅鋗后曲江。

我生三十始得到，山寒冬涸空徒杠。冻蛟背踏玉雪树，苍龙鳞脱枯槎桩。

沙虫人影视空外，倏忽缘上都卢橦。古院有云封，飘落随幡幢。

僧言新州此说法，指点衣钵泉淙淙。径转得关门，玉女闲窥窗。

承平兵革销不用，惟见老树堆空腔。呜呼秦尉窃帝号，一夫足敌九鼎扛。

称臣奉贡屈辞说，更历数世非心降。楼船忽见下杨仆，伏波更出湟溪泷。

乃知在德不在险，悠悠天堑徒崆㟅。返思前度始安峤，平流如掌才容艭。

以兹作镇界扬越，南讹平秩功无双。夜投逆旅慰心悸，烧春满注烧瓷缸。

浩歌坐见烛花跋，东山远寺昏钟撞。
题张少伊廉访剑女图
勒深之（清代）

击刺之术久不作，猿公越女空传疑。锦衣玉貌者谁子，攘袖轩眉斯亦奇。

浮尘莽莽自今古，浩劫茫茫未转移。省识图成心独苦，请君看取几男儿。
颂古二十一首
释正觉（宋代）

千乡万里寻知己，一语临禨不契梁。
面壁九年居少室，觅心千古累神光。
偈六十九首
释道宁（宋代）

大道无私，要由心悟。
心无形状，全物而彰。
妙契斯关，万缘俱备。
辛巳自赞
张侃（宋代）

徐永升画时，予弱冠而缀文。赵可大画时，予三十而有立。

钱诵画时，予究道之出入。盖尝晦其声名，谢其等级。

恶脂韦而取容，与傲世而长揖。客问直夫，处事太执。

直夫俛而笑曰，人各是其所习。
东阳夜怪诗
佚名（唐代）

乱鲁负虚名，游秦感宁生。候惊丞相喘，用识葛卢鸣。

黍稷滋农具，轩车乏道情。近来筋力退，一志在归耕。
以露雾风烟月晴雨江山雪为题咏梅十首 其六
周巽（元代）

南枝春意动，林杪散朝暾。无使传芳讯，看花日又昏。
题中南佛塔寺
温庭筠（唐代）

鸣泉隔翠微，千里到柴扉。地胜人无欲，林昏虎有威。

涧苔侵客屦，山雪入禅衣。桂树芳阴在，还期岁晏归。
谒金门
陈克（宋代）

春漏促。谁见两人心曲。罨画屏风银蜡烛。泪珠红蔌蔌。

懊恼欢娱不足。只许梦中相逐。今夜月明何处宿。画桥春水绿。
南归舟中二首
齐己（唐代）

南归乘客棹，道路免崎岖。江上经时节，船中听鹧鸪。

春容含众岫，雨气泛平芜。落日停舟望，王维未有图。

长江春气寒，客况棹声闲。夜泊诸村雨，程回数郡山。

桑根垂断岸，浪沫聚空湾。已去邻园近，随缘是暂还。
送腊
曹彦约（宋代）

谓向年前稍自宽，恼人时序故多端。
几回水落还添浦，百样天晴却转寒。
未有梅开供探讨，若无酒遣太衰残。
明朝便是春来处，暖律丁宁著眼看。
临江仙 其一
陈克（宋代）

枕帐依依残梦，斋房忽忽馀酲。薄衣团扇绕阶行。

曲阑幽树，看得绿成阴。

檐雨为谁凝咽，林花似我飘零。微吟休作断肠声。

流莺百啭，解道此时情。
去燕
姜特立（宋代）

去燕忽若失，断蝉凄复连。
不唯观物化，且以感流年。
答微之上船后留别
白居易（唐代）

烛下尊前一分手，舟中岸上两回头。

归来虚白堂中梦，合眼先应到越州。
题隆中图
韩淲（宋代）

何意求闻达，偶逢刘豫州。隆中三顾处，抱膝也风流。
蕲州行营作
戴叔伦（唐代）

蕲水城西向北看，桃花落尽柳花残。

朱旗半卷山川小，白马连嘶草树寒。
过列山庙下
陈郁（宋代）

挝鼓民旗向石头，列山山下使人愁。
风前独倚危樯立，遥认西淮四五州。
曾氏景全亭
陈岩（宋代）

绿色轩窗四面开，几曾閒却对山杯。
十分尽是天然景，未信丹青画得来。
题乘槎图
九皋声公（明代）

秋风驾洪涛，灵槎中荡摇。
恍如乘船天上坐，帝青九万无纤毫。
黄姑织女长相见，归来空记当时面。
至今海与银河通，何因再得相从容。
句
陈槐卿（宋代）

谁能作文冢，反魂为瘞埋。
张巨山赋蜡梅因成四首 其一
刘子翚（宋代）

取名慕横枝，要自同风格。虽微调鼎味，宛有金铉色。
送颇侄郡学读书
王庭圭（宋代）

郡侯勤劝驾，英声播江濆。学官得鸿儒，笔头弩千钧。

金兰二二友，执经造其门。欧阳子刘子，试艺咸有闻。

吾侄奋袂起，去若渴骥奔。妙推天地假，高谈帝王尊。

入室得妙语，录寄青溪村。
寄寿胡祭酒七十
杨士奇（明代）

八年不见颐庵面，楚树燕云思独悬。宝气常腾山浦上，文光高烛斗牛边。

绿尊酒共幽人酌，锦字诗从过客传。七十韶华还七十，重新甲子记流年。
浪淘沙 奉怀子嘉师
荣光世（清代）

烽火遍西东，凄绝芳丛。几回翘首绿阴中。谁使只清明早了，归却诗翁。

烟缕系深衷，鲤信难通。天涯何虑叹飞蓬。杨柳依依花不语，也忆春风。
鸿门
张碧（唐代）

母龙衔日天地昏，八纮叆叇生愁云。
秦原走鹿无藏处，纷纷争处围成群。
四溟波立鲸相吞，薄摇五岳崩山根。
鱼暇舞浪狂鳅鯤，龙蛇胆战登鸿门。
星旗羽簇强者尊，黑风白雨东西屯。
山河欲拆人烟分，壮士鼓勇君王存。
项庄愤气吐不得，亚父{左豆右斗}声天上闻，
玉光坠地惊崑崙。留侯气魄吞太平，
舌头一寸生阳春。神农女娲愁不言，
蛇枯老妪啼泪痕。星曹定秤称王孙，
项籍骨轻迷精魂，沛公仰面争乾坤。
须臾垓下贼星起，歌声缭绕凄人耳。
吴娃捧酒横秋波，霜天月照空城垒。
力拔山兮忽到北，骓嘶懒渡乌江水。
新丰瑞气生楼台，西楚寒蒿哭愁鬼。
三尺霜鸣金匣里，神光一照八千里。
汉皇骤马意气生，西南扫地迎天子。
送王郎中·其八
钱珝（唐代）

霁云疏有叶，雨浪细无花。
稳放扁舟去，江天自有涯。
重阳不见菊
宋祁（宋代）

蜀地秋高未拟寒，翠苞如粒露华乾。
重阳已过君休恨，留取金英晚节看。
牛鼎歌用昌黎石鼓歌韵
贺祥麟（清代）

岐阳石鼓置太学，昌黎以后多诗歌。三代法物挽近少，士纵好诗将如何。

此鼎传自宋金出，时方讲艺投干戈。经始黉序辟榛莽，长镵大锸相冶磨。

神牛奋地殷发吼，迹声所至深爬罗。至宝返受俗眼白，猥以培娄观岷峨。

雨淋风刮委墙角，谁其朋锡珍莪阿。夜深虹气烛天紫，六丁神将阴总呵。

取易筮之卦遇鼎，大烹养圣词非讹。菜释先师荐芹藻，书分孔壁文蚪蝌。

诸生以时入习礼，旗搴翠凤鼓建鼍。圜桥观者亿万计，光耀奚翅珊瑚柯。

神物位置信得所，双丸坐看抛如梭。我来浭阳印泥爪，敝车羸马行委蛇。

广文先生见如故，宛搴兰芷纫湘娥。手扛龙文导我识，临风感叹双涕沱。

从来鼎象百不一，图绘博诗留宣和。牛鼎较大受一斛，其外羊豕难同科。

重五十斤高尺二，铭四十字镌词多。商与宋与纷聚讼，谬谓背肿马即驼。

商书纪事曰某祀，几见甲乙编年过。释作宋器亦武断，盍于篆籀加劘摩。

埤雅舆记逞狂喙，客话漫录沿流波。问鼎不言鼎有耳，应嗤俗论皆偏颇。

赤文绿字自典重，以诗为鉴遑知他。龂龂时代划畛域，卮言铃说滋媕娿。

平生慨想天庙器，睹此竟欲千摩挲。直如衡岳对禹碣，盥手扪读长吟哦。

吁嗟人事有代谢，轰驰青犊飞苍鹅。金钟大镛委沙砾，此独宝用受福那。

非有十万天龙护，安得完好离坎轲。神风圣日相覆庇，不知几劫沙恒河。

物之显晦有如此，侧身天地徒蹉跎。
贺新郎 闰五月五日金沙道中次刘后村韵
陈维崧（清代）

浪阔骊珠吐。傍城河、依然游冶，水嬉消暑。前月葵榴还照眼，又见龙舟斗虎。

何不唱、公乎无渡。两遍兰桡招不得，笑吴儿、枉费閒箫鼓。

大鱼吼，撇波舞。

骚人词客应相许。叹穷途、累如怜我，分予桂醑。不信握瑜怀瑾者，犹羡人间角黍。

看万斛、天风正怒。此地良常连海馆，料神仙、也念忠魂苦。

唤江水，捲今古。
湘月 题宗叔霁青太守涛绿笺词钞
黄燮清（清代）

晚窗展卷，认裁金乳玉，周柳情思。携向旂亭待付与，扇底小鬟思记。

引笛寻腔，挑灯读艳，几串珍珠字。两三蝴蝶，隔花残梦惊起。

自叹十载填词，香愁翠语，耐孤吟滋味。白眼红尘定笑我，年少清狂如此。

石汀新缘，箫联旧谱，幸结闲鸥契。相思飞度，魏塘一片烟水。
前堂古槐作歌张之
李嘉乐（清代）

老槐苍莽覆高阁，疑服仙人不死药。何时裂腹树中分，一半生机尚自若。

即今得半气输囷，南柯独伸龙臂攫。上有密叶干青霄，下有垂枝张翠幕。

故老传闻不计年，自有此州根遂托。日久群惊有物凭，人过其下孰敢谑。

烟云百丈势冥冥，香火一龛灵灼灼。风来飞舞厚将崩，昔人已铸铁縆缚。

我到更增一木支，岂惟老物伤摇落。千百年亦重留贻，十三贤或经摸索。

守吏虽无齐令严，得人差免鲁邦削。政余颇爱此扶疏，视作鼎彝慰寂寞。

广荫真看可蔽牛，通神果少来栖雀。化身痴想作槐安，古而无死何如乐。
排湾遇风对岸即彭泽旧县二首 其二
岳珂（宋代）

岸上芦摇首，门前柳折腰。千年已陈迹，四海又惊飙。

宿翳何当净，高风幸未遥。柴桑那可见，身世且漂摇。
会饮鲍史君池
徐照（宋代）

案上一琴书数卷，不须此地有笙歌。
厌居市井观天小，喜到君家见月多。
叶满地飞随步履，鹤於人熟听吟哦。
明朝也向山上去，手把松枝养太和。
杂曲歌辞。杨柳枝
皇甫松（唐代）

春入行宫映翠微，玄宗侍女舞烟丝。

如今柳向空城绿，玉笛何人更把吹。

烂熳春归水国时，吴王宫殿柳垂丝。

黄莺长叫空闺畔，西子无因更得知。
题文发叔所藏潘子真水墨江湖八境小轴灵隐冷
杨万里（宋代）

小潘诗家子，解作无声诗。
八境俱妙绝，冷泉天下奇。
羁燕四十馀日归兴殊切口占赋归 其四
汪梦斗（宋代）

三间小屋枕山边，一缕沈烟谢老天。康节虽贫犹自乐，希夷当老只高眠。

道非日用常行外，心在吾身未有前。归去重参教透彻，何须更用羡神仙。
清明日作
释行海（宋代）

杨柳池边独倚阑，清明时节雨生寒。
春风不是我憔悴，今岁莺花自懒看。
泛舟西湖
周登（宋代）

湖边无日欠春风，金碧楼台面面同。
白鸟惯随船上下，画桥分断水西东。
百年乐事浮云外，一段伤心落照中。
老尽负流无问处，藕花今是几番红。
次韵彦继用前辈韵三首 其一 馈岁
朱松（宋代）

岁晚追土风，独瓮谁与佐。人心感流光，台馈屏奇货。

鸡豚取牢栅，门户随小大。去乡二十年，忆此但愁卧。

儿痴元未识，但索梨饤坐。何时鸦识村，莫作驴转磨。

不须志四方，教子求寡过。归哉及强健，老去烦剂和。
垂虹亭秋日遗兴
宋无（元代）

满袖玉皇香案烟，彩霓背上俯晴川。
红黄霜树珊瑚海，黑白云花玳瑁天。
玄圃空离楼十二，丹墀罢对字三年。
吟豪醉蘸吴江水，写与骑鲸李谪仙。
再过回公寺
张翰（魏晋）

山州风土极边头，二十年中复此游。青鬓已随人事改，碧溪犹绕寺门流。

轻寒剪剪侵驼褐，小雪霏霏入蜃楼。为问劳生几时了，不成长抱异乡愁。
晓次荆江
宋昱（唐代）

孤舟大江水，水涉无昏曙。雨暗迷津时，云生望乡处。

渔翁闲自乐，樵客纷多虑。秋色湖上山，归心日边树。

徒称竹箭美，未得枫林趣。向夕垂钓还，吾从落潮去。
白纻歌四首 其四
徐祯卿（明代）

炰琼膏，击素鲜。金弁峨峨宾四筵。赵瑟高张调蜀弦。

长袖翩翩筵七盘。华歌妙舞及春妍。兰苕参差桃欲然。

上天明明降醴泉。皇帝陛下寿万年。
元日 其七
邹浩（宋代）

莫怪今朝雨不休，天工着意在年头。尘埃浣涤须教尽，始得风光遍九州。
醉落魄·离京口作
苏轼（宋代）

轻云微月，二更酒醒船初发。孤城回望苍烟合。记得歌时，不记归时节。
巾偏扇坠藤床滑，觉来幽梦无人说。此生飘荡何时歇？家在西南，常作东南别。
舟过城门村，清晓雨止日出五首
杨万里（宋代）

地锦花铺地锦衣，碧茸上织紫花枝。
垂杨舞罢莺停唱，不卷华絪待阿谁。
破山八咏·文举塔
刘拯（宋代）

圆旨探双林，卮言发南华。
万里归一空，谁云正非邪。
门影摇青松，曾回贵侯车。
犹遗数层塔，岌岌凌飞霞。
乾明节祝圣寿
四锡（宋代）

日上扶桑第一枝，东方楼阁曙光时。
万帮将启乾明宴，两制应宣御制诗。
乐感羽毛皆率舞，神和福禄自来宜。
谏垣班列天颜近。
次韵余太常观国招抚江南航海至新会八首 其四
罗蒙正（元代）

三殿传宣敕使来，皇华后彩焕中台。方蓬瑞气翔双凤，渤澥涛中殷万雷。

云梦心胸吞芥蒂，丘山名节冠崔巍。秋期归对金莲直，人在中天白玉台。
上冢
钱时（宋代）

春到人家齐上冢，纸钱蒿里白皑皑。
獭鱼豺兽难磨灭，岂是师门学得来。
发瓜州
王艮（元代）

一别芜城逾十载，重来鱼鸟亦相亲。童童碧树添新冢，段段青相似故人。

把镜未须惊白发，持杯犹得及芳春。却将此日思前日，只觉今身是后身。
藏经阁
王弘诲（明代）

大藏五千卷，万法还归一。心心订密传，文字亦不立。
次韵张仲宗
葛胜仲（宋代）

高贤往往突不墨，造化从来一小儿。执戟逐贫曾有赋，柴桑乞食岂无诗。
桂州口号
戎昱（唐代）

画角三声动客愁，晓霜如雪覆江楼。

谁道桂林风景暖，到来重著皂貂裘。
【中吕】上小楼　客情
景元启（元代）

欲黄昏梅梢月明，动离愁酒阑人静。则被他檐铁声寒，翠被难温，致令得倦
客伤情。听山城，又起更，角声幽韵，想他绣帏中和我一般孤另。
寄朗陵二禅友
齐己（唐代）

潇湘曾宿话诗评，荆楚连秋阻野情。金锡罢游双鬓白，

铁盂终守一斋清。篇章老欲齐高手，风月闲思到极精。

南望山门石何处，沧浪云梦浸天横。
宜兴山房十首
李曾伯（宋代）

薄霭垂垂欲暮时，渐生霜气著征衣。
山深不见牛羊下，惟有樵人荷担归。
筹笔铺
唐庚（宋代）

胁寡欺孤罪未诃，先生此意竟蹉跎。漫令邺下痴儿女，骇汗惊惶欲渡河。
绛都春·春愁怎画
蒋捷（宋代）

春愁怎画。正莺背带雪，酴醿花谢。细雨院深，淡月廊斜重帘挂。归时记约烧灯夜。早拆尽、秋千红架。纵然归近，风光又是，翠阴初夏。娅姹。嚬青泫白，恨玉佩罢舞，芳尘凝榭。几拟情人，付与兰香秋罗帕。知他堕策斜拢马。在底处、垂杨楼下。无言暗拥娇鬟，凤钗溜也。
夜坐看月 其一
杨冠卿（宋代）

南风扫阴翳，快若诛神奸。日暮天无云，月出房心间。

幽人倦蒸溽，痴坐山中山。连连甲子雨，幸此天破悭。

清明皆我有，何但窥一斑。
射潮
员兴宗（宋代）

望中劈箭度轻篙，谁省侬家意气豪。潮落潮生不关汝，三吴是处有风涛。
赵尧生招同法源寺看丁香
曾习经（清代）

游心难再羁，迫此青阳暮。投鞭事初地，把臂获良晤。

沉沉大雄殿，丁香覆两庑。峭茜资文字，香润及巾屦。

连檐竟晻霭，久坐宛清曙。固知佛日长，稍觉天倪露。

平生赵御史，补正匡王度。似尔风霆手，正要玉雪句。

入世有生老，随缘无迎拒。长年眇欢悰，及春理芳绪。

馀花今未歇，陈迹昔已屡。初非两眸计，似深一宿悟。

达生幸能托，净义略可树。春芳固外物，且任腾腾去。
暮宿戍楼诗
赵鼎臣（宋代）

蚊雷汗雨夜方初，独卧谯门气少苏。睡觉不知星斗落，恍然魂梦在江湖。
跋北磵和尚自赞灵照颂
释绍昙（宋代）

丹霞庞老总妖人，不减狞争蛊毒神。
灵照专行禁邪法，相逢便援鬼头巾。
送最澄上人还日本国
许兰（唐代）

道高心转实，德重意唯坚。不惧洪波远，中华访法缘。

精勤同忍可，广学等弥天。归到扶桑国，迎人拥海壖。
偶成
陈某（宋代）

城南春深草乱飞，门前流水没渔矶。
百年此地踏青客，今岁从军犹未归。
虚谷志归后赋十首
方回（元代）

四十载钱塘，诗狂复酒狂。
湖山空御苑，市井尚宫妆。
冶肆淆禅刹，勋门卖节堂。
归来念前事，朽骨果谁香。
次韵和吴仲庶舍人送德化郭尉
梅尧臣（宋代）

蒲叶高帆十二幅，秋风逆水满樯开。
是时不畏浪头起，到日定将船尾堆。
用舍东方言虎鼠，贱疏梅福比蒿莱。
少年才辨无如美，庐岳峰前莫滞回。
秋意
黄庚（元代）

梧叶翻风敲老树，蛩声带月泣寒莎。
只消些少闲风月，便觉客窗秋意多。
嘲伏挺诗
刘之遴（南北朝）

传闻伏不斗，化为支道林。
王子猷访戴图
郑思肖（宋代）

雪夜怀人泛剡溪，造门而返是还非。不曾相见犹相见，满载清风独自归。
挽欧阳伯和三首 其一
毕仲游（宋代）

不起斯人疾，哀歌未是哀。泪流千点血，心死一团灰。

白日空垂照，悲风亦自来。半涂成永诀，天道信悠哉。
伽陀二首送了可首座归四明
张元干（宋代）

问讯天童今老子，偶同庚甲事如何。
他时要向山中去，容我一庵遮薜萝。
观潮
袁说友（宋代）

倏见江头万鼓催，更闻脚底一声雷。
怒涛直欲浮天去，急浪犹能带雨来。
岂但皇都夸伟观，要令区宇绝纖埃。
灵胥勇志嗟何在，共吊江山付此杯。
张良
徐钧（宋代）

博浪椎挥四海惊，虎狼虽暴已无秦。
兴刘灭项犹馀事，岂是萧韩行辈人。
赤枣子
游九言（宋代）

仙子去，眇云程。天香杳杳佩环清。回望九州烟雾日，千山月落影纵横。
伊周
卫宗武（宋代）

誓征黜夏命，武成有商邑。
惟王弗率祖，冲人初嗣因。
既放奉归弗，已摄复明辟。
前此所未闻，浮言曾罔恤。
二公德动天，民亦归其德。
忠诚靡有他，上下素孚格。
遂以直道行，观听自无惑。
吁嗟人不古，后世几新室。
舟行不寐有怀两从子舍
张蘩（清代）

遥忆相招日，欣逢鹊驾临。银河犹耿耿，玉漏莫沈沈。

暑气潜消簟，凉风渐透林。愧无文乞巧，笑指月穿针。

甚矣吾衰老，贤哉尔意深。幽閒修女则，贞静熟闺箴。

涤器烹新茗，添香理素琴。卷帘分树荫，移榻就花荫。

嗜好皆投璧，论交可断金。含愁佯整袂，嘱别更沾襟。

握手当年约，相思此夜心。敲诗镫屡剪，拨闷酒频斟。

兀坐閒欹枕，忘眠倦展衾。村荒多吠犬，山远少栖禽。

暮景偏萧索，孤舟倍寂岑。何时双鲤寄，为我达知音。
兴宗得斋字以诗来次其韵
李纲（宋代）

佳月霭秋色，翛然感予怀。言携二三友，泛此溪中斋。

风露生万里，屋木凭两涯。凄微烟雾合，芬馥天香来。

恍若度云汉，奔月游瑶台。灏气集肺腑，洒濯无纤埃。

沉沉夜寥阒，回舟兴悠哉。澄波静如练，何异浮江淮。

但恨景物美，实难赋咏才。斯文当共勉，天意属吾侪。
宿沙泉
颜检（清代）

路上半沙碛，山中宁有泉？水悬车一篓，人憩屋三椽。

墙角唤新鸟，几前寒旧毡。天涯不岑寂，展箧理诗篇。
醉桃源 寄刘邦彦
史鉴（明代）

北新桥下雨催诗。春归人也归。多君重约再来期。

春来人未知。

花扫地，笋翻泥。还家时节移。青山南望渺天涯。美人相见稀。
舟中作二首 其二
王质（宋代）

昨夜一叶落，秋风江汉波。晶晶红日淡，惨惨素烟多。

世事今如此，吾曹可若何。凄凉聊系棹，一和大风歌。
寄题历阳马仲文水轩
林逋（宋代）

构得幽居近郭西，水轩风景独难齐。
烟含晚树人家远，雨湿春蒲燕子低。
红烛酒醒多聚会，粉牋诗敌几招携。
旅游今日堪搔首，摇落山城困马蹄。
寄亨中
韩淲（宋代）

冬至后踰月，风霜欠雪霏。团源新市井，高隐旧书帏。

薪水谁为给，山园自不归。岁前春事动，佚老是忘机。
江行遇梅花之作
岑参（唐代）

江畔梅花白如雪，使我思乡肠欲断。摘得一枝在手中，无人远向金闺说。

愿得青鸟衔此花，西飞直送到我家。胡姬正在临窗下，独织留黄浅碧纱。

此鸟衔花胡姬前，胡姬见花知我怜。千说万说由不得，一夜抱花空馆眠。
留别东郡诸僚友
司马光（宋代）

际日浮空涨海流，虫沙龙蜃中优游。
津涯浩荡虽难测，不见惊澜曾覆舟。
题郑德辉悠然堂
朱熹（宋代）

高人结屋乱云边，直面群峰势接连。车马不来真避俗，箪瓢可乐便忘年。

移筇绿幄成三径，回首黄尘自一川。认得渊明千古意，南山经雨更苍然。
开平马上
郭之奇（明代）

老骥安能伏，祖鞭亦未疲。长驱因此日，同轨庶其时。

情在东山什，心馀左道思。从军将有述，倚马或相宜。
文宣王及其弟子赞
宋高宗（宋代）

谦德知二，器实瑚琏。
动必几先，孰并其辩。
一使存鲁，五国有变。
终相其主，誉处悠远。
挽胡季昭用王卢溪韵
罗疸（宋代）

百世期令固本支，一身宁复许安危。
前瞻象郡贤方去，后有鹤山人效奇。
地接宜阳山谷笑，舟回湘水屈原知。
椟中龟玉而轻毁，禄位何妨善保持。
春日出游
徐咸安（清代）

春风到处绿成阴，浅草平芜缓步寻。野外有花皆缀玉，堤边无树不摇金。

塞鸿数点寥天没，梁燕双飞曲巷深。放眼韶光无限好，舞雩归去一长吟。
答原甫试墨见贻
韩维（宋代）

金壶道人丸法墨，持买都城人莫识。
君先得之写大句，光与日彩相吞蚀。
句精墨妙气怒豪，意欲斩鲸连巨鳌。
鲸鳌天地两微物，何足辱吾钩与刀。
丈夫卷舒固有道，愿君少安无草草。
都城不独墨好酒亦好，安得不饮自枯槁。
巫山一段云 前题
葛秀英（清代）

丽日催迟景，罗帏坐晚风。自盘金线绣真容。

翻疑梦里逢。

离恨却如春草。满地落花慵扫。思量长自暗销魂。

蛾眉向影颦。
和子薳春江用老杜韵
王之道（宋代）

欲去未成去，朔风鸣怒涛。片帆洲外举，列岫雾中高。

竹屋雨沾被，纸窗寒透袍。遥应望归艇，向夕走儿曹。
山居诗
释延寿（宋代）

急景韶颜不可追，岂堪回首暂思之。
浮云已断平生望，高节须存往日期。
庭树任猿偷熟果，崖松停鹤惜高枝。
轮蹄碌碌何时歇，辗尽红尘为阿谁。
鸦鸣
邹浩（宋代）

老鸦声里度朝昏，凶吉由来我不分。惟有渊明心莫逆，一函经罢醉醺醺。
送沈学士知常州
韩维（宋代）

毗陵今古号名州，况是风流得隐侯。
吴岫稍迎双隼旆，洛尘凡敝几貂裘。
预期庭下无嚚讼，还向樽前作艳讴。
去去国门认不羡，画船烟浪入清秋。
落花效玉溪生体
纪坤（明代）

狼藉东风遽已衰，迢迢虚作隔年期。莺藏新绿仍高树，蝶恋馀香尚故枝。

痛惜漫劳将尽后，护持好及未残时。美人颜色还如此，二八娇饶自不知。
白雾树累累作花
李梦阳（明代）

不作江南客，空登河上台。梦中到孤山，笛里落寒梅。

今朝走白雾，万枝参差开。紫宫散花女，骑龙下瑶陔。

恍惚弄珠人，玉尘生罗袜。葳蕤复飒沓，光采半明灭。

朝阳勿遽晞，留之慰超忽。
蕉叶
徐夤（唐代）

绿绮新裁织女机，摆风摇日影离披。

只应青帝行春罢，闲倚东墙卓翠旗。
江神子令
刘志渊（金朝）

山寒木叶晕轻黄。气封商。露凝霜。万物归根，逆气送荒凉。唯有霜篱黄菊绽，喷冰艳，吐清香。分明圆相显重阳。生中央。放金光。全露如如，神妙貌洋洋。觌面一时浑认得，心月照，觉相忘。
又次铦朴翁韵四首
陈造（宋代）

婪酣贵宦鲛绡帐，贔屭功名泊浪沙。
谁似朴翁随分过，曹溪水煮赵州茶。
过灵泉寺 其四
黄廉（宋代）

揽胜寻幽本为闲，可能忙里去游山。权宜且辍公家事，看遍林泉夜始还。
游乳洞庵
胡子澄（宋代）

结屋青山下，幽深不计年。
泉声秋霁雨，钟响暮晴天。
入洞寻僧伴，穿云见鹿眠。
徘徊不忍去，夜宿佛堂前。
偈颂二十九首
释云（宋代）

五月方改旦，今朝又初十。
日月去如飞，快鹞趁不及。
禅须放下参，但莫固拘执。
是处解脱门，汝自不肯入。
何必问支提，丁字著脚立。
诗偈 其六十七
庞蕴（唐代）

缘事求解脱，累劫无出期。直须入理性，成佛更无疑。

虽然不受记，见是世尊儿。
臭庵
释心月（宋代）

自家汗气不曾觉，只未曾开人已知。
熏出苏州二石佛，一人掩鼻一攒眉。
送蜀客游维扬
杜荀鹤（唐代）

见说西川景物繁，维扬景物胜西川。
青春花柳树临水，白日绮罗人上船。
夹岸画楼难惜醉，数桥明月不教眠。
送君懒问君回日，才子风流正少年。
郑枢密生日五首 其四
张纲（宋代）

此日君恩特地深，传呼星使自天临。鸾台凤阁满春色，燕语莺天俱好音。

骏极共歌申降岳，对扬真赖傅为霖。青毡岂待金瓯卜，自有公言格帝心。
怀人
释元肇（宋代）

自觉怀人远，閒房独掩扃。去时梅著子，归晚竹添丁。

海岸无山碧，天涯有草青。春潮知信候，日日过夷亭。
孙巨源
苏轼（宋代）

三年客京辇，憔悴难具论。
挥汗红尘中，但随马蹄翻。
人情贵往返，不报生祸根。
坐令平生友，终岁不及门。
南来实清旷，但恨无与言。
不谓广陵城，得逢刘与孙。
异趣不两立，譬如王孙猿。
吾侪久相聚，恐见疑排拫。
我褊类中散，子通真巨源。
绝交固未敢，且复东南奔。
玉带生歌奉和漫堂先生
吴士玉（清代）

中丞好古摅幽情，示我宝砚光晶莹。紫衣通身腰横白，云是景炎故物玉带生。

曾游铁门翻白雪，阳陪皋羽号冬青。其先文山早结契，挥洒神笔凌霄峥。

铭锡贯珠四十四，至今的烁光日星。棐几摩挲追往事，感慨郁律何能平。

或云信国当年初射策，生也即随顾盼趋承明。万言一扫尽龟鉴，铁肝石胆生风棱。

转瞬烟尘昏澒洞，生同颠隮哀零丁。丹心磨砺句不灭，《正气》磅礴歌吞声。

天崩地塌壮士死，但闻西台击竹声悲鸣。可怜宋社沦海水，片石乃有神灵凭。

鼎迁者三载五百，贞质不毁堪嗟矜。英英紫玉晕痕透，有如白虹贯日昭精诚。

仰止孔石陋桑铁，笛管之族非其朋。

焦琴况出自奸相，苏粪那混申椒馨。

彼哉客寮并数七，嘈杂非偶徒虚名。岂如我公位置肃，左图右史笺遗经。

濡翰端可斡玄化，作歌雅欲亲典型。公歌突过玉笥作，为生写真垂千龄。
旅次感事
方回（元代）

溪港周遭曲，田原迤逦赊。
猿猱崖刻削，乌鸟树槎牙。
近水皆宜崖，先春已报茶。
千村经劫火，万境叹虚花。
破落余神庙，荒残少富家。
见人唯欲却，问事只成嗟。
俗异言难晓，程修路恐差。
前朝题壁士，往往字如鸦。
尺五庄即事诗十二章 其五
姚燮（清代）

老树斫都尽，春芜郁又鲜。空青开燕道，惨绿妒人年。

幽赏适微醉，邻园方盛筵。东风吹篴至，飞絮扑吾肩。
横塘深趣
谢晋（明代）

周郎旧业横塘东，山明水秀清无穷。轩窗景致四时在，佳趣不与寻常同。

烟霞缥缈成林壑，竹树萦迂带村落。山寺钟来近上方，石桥路转通新郭。

日午汀洲花尽开，人家临水半楼台。画船载酒春趁客，时拥笙歌水上来。

高堂永昼帘齐捲，阑外风微柳垂软。开庭千顷绿阴浓，隔墅一声黄鸟啭。

谁能高遁老江乡，琴书终岁乐徜徉。阴阴门巷连桑柘，漠漠湖田移稻粱。

嗟予十载去乡里，客舍半间阛阓里。短筇拟欲访林泉，重赋归来卧云水。
府判和答依韵上呈
徐鹿卿（宋代）

芹藻生春水绕宫，吉蠲祠祀意潜通。灯花飞舞看檐雨，词藻清新继国风。

贰政坐令千里化，论文剩喜一樽同。彬彬执俎鸣鸾者，尽在明公和气中。
黄参军惟衷自庐州入都得汤惟衷金陵书
欧大任（明代）

布衣交已似晨星，何限离愁白下亭。独客关山劳梦寐，尺书鱼雁慰飘零。

监军暂守濡须督，给事仍留泗水庭。谁共葛洪丹灶畔，松风萝月满岩扃。
蓦山溪·楼横北固
张表臣（宋代）

楼横北固，尽日厌厌雨。欸乃数声歌，但渺漠、江山烟树。寂寥风声，三五过元宵，寻柳眼，觅花英，春色知何处。落梅呜咽，吹彻江城暮。脉脉数飞鸿，杳归期、东风凝伫。长安不见，烽起夕阳间，魂欲断、酒初醒，独下危梯去。
王昭君
文同（宋代）

不惜将黄金，争头买颜色。
妾貌自可恃，谁能苦劳力。
诗一首
梅询（宋代）

楚之襄王问宋玉，玉时对以郢中歌，
歌为白雪阳春曲。始唱千人和，
再唱百人逐。至此和者才数人，
乃知高调难随俗。
南侍者还莆阳
释崇岳（宋代）

若将此语定宗纲，任是灵山未厮当。
大地撮来无粟粒，令人翻忆老曾郎。
辛未闰四月即事 其六
张九成（宋代）

寓居城中寺，萧然如深山。终年客不到，终日门亦关。

晨朝香火罢，去履脱危冠。饱读古人书，会意有馀欢。

客有馈荔枝，荐以碧玉盘。吟哦更咀嚼，未羡朱两轓。

鲛绡作红皱，护此冰肌寒。
鲜于大任自吴下来比与之饮大任自取毗陵惠山
晁公溯（宋代）

君从毗陵来，载酒与偕行。
酿以陆子泉，可使沧父惊。
香味橄榄陆，颜色蒲萄清。
得非续玉浆，无乃挹金茎。
固应压白堕，亦未数乌程。
老夫家巴蜀，华发思南烹。
饮此惟恐尽，酌之且徐倾。
君如建吴樯，再见毗陵城。
相烦送一车，救我枯肠鸣。
老怀
陆游（宋代）

身见高皇再造初，名场流辈略无余。
旧书科斗才存空，薄业蜗牛仅有庐。
迂士岂堪新贵使，少年自与老人疏。
荒园寂寂堆霜叶，抱瓮何妨日灌蔬。
又和来篇
韦骧（宋代）

贡闱将毕意扬扬，日夕炎凉亦未尝。几听秋声废高枕，屡乘月色坐中唐。

云笺写句惭非敌，玉麈挥谈服所长。款段匪朝归冷僻，未知何以慰邻望。
晨兴耕菴
徐侨（宋代）

往来乌兔底匆忙，老去身心只自将。
理栉不胜浑种种，繙书未自苦忙忙。
情知世俗风光浅，日觉山林气味长。
有负夙心依屺岵，更将余力事松篁。
赠騄儿
胡应麟（明代）

騄儿才五岁，意气欲凌霞。骨已徵千里，书应诵五车。

神清珠在握，体润玉无瑕。莫作鸡群拟，终当胜阿爷。
途中即事 其二
史浩（宋代）

四山俱荒茅，松竹不露颖。清绝一株梅，依依秀孤岭。

轻风引馀馨，淡月露寒影。东君蚤催实，待此荐金鼎。
题文发叔所藏潘子真水墨江湖八境小轴浙江观
杨万里（宋代）

海涌银为郭，江横玉系腰。
吴侬只言黠，到老也看潮。
谢王洪伯惠酒炭米五首 其四
包恢（宋代）

风雪太清白，顾怀似斯人。超然万松表，一洗肝胆新。
池上幽境
白居易（唐代）

袅袅过水桥，微微入林路。幽境深谁知，老身闲独步。

行行何所爱，遇物自成趣。平滑青盘石，低密绿阴树。

石上一素琴，树下双草屦。此是荣先生，坐禅三乐处。
句
晁说之（宋代）

怪底君王惭汉武，不诛方士守轮台。
凭韦少府班觅松树子
杜甫（唐代）

落落出群非榉柳，青青不朽岂杨梅。

欲存老盖千年意，为觅霜根数寸栽。
昼锦堂 述怀
曹忱（清代）

万事如云，一腔如雪，幸有诗卷长留。看尽溪山佳境，更上南楼。

天外晚风衔落日，柳边秋水浴闲鸥。闲携杖，偶到欢场，漫檀板歌喉。

焉求。书满架。饥难疗，商量舌在奚忧。且束愁肠高阁，采菊丹邱。

朗吟曾与吾侪共，诙谐不让少年游。休言老，行乐及时何待，斗酒扁舟。
次韵雨中遣闷兼七夕过从和双台星野二兄
庞尚鹏（明代）

秋早雷声撼远村，东风排屋雨翻盘。三更洗出南楼月，七夕吹开北海尊。

锄径莫教延俗客，操觚谁为赋高轩。床头新酒今初熟，况有东园旧菜根。
洲渚飞鸿
吴捷（明代）

昔人曾步鹤峰头，灵秀原来发雁洲。两水拍天如凤舞，双桥夹雁似龙浮。

芦花铺月连秋涨，柳线抽风缚夜舟。鹦鹉从来誇胜迹，谁人特向此中求。
次韵答樊山 其三
王冕（元代）

山川今古在，伯业已寥寥。
野雾迷花径，秋烟隔市桥。
溪深新涨雨，江浊暗生潮。
自喜兹行好，翩翩远市嚣。
寓居
李正民（宋代）

昔年南渡苦奔波，天幸惊禽脱网罗。结绶怀黄真忝窃，求田问舍已蹉跎。

烂柯山下樵苏贱，槜李城边鱼蟹多。萍泛蓬飘终未靖，作劳聊复强悲歌。
临江仙 李行省请予往山东葬三师，燕京道众
尹志平（元代）

一别潍阳过十载，天涯历遍西戎。归来燕国住仙宫。立言明祖教，演法继师踪。天意如何非易测，人情到了难穷。予心本自爱疏慵。却教居海北，未许过山东。
瑞鹤仙 题约轩德配张伴莲“绣诗图”
赵芬（清代）

生绡萦墨缕。爱黹绣文章，色丝隐语。珠排好诗句。

是多情夫婿，隐心才赋。吹箫伴侣。镇同修、妆台眉谱。

笑当年、织隐苏娘，偶影独鸣机杼。

看取。松陵小谪，写韵丰神，翠鬟香雾。五纹杂组。能巧似、夜来否。

想前溪曲唱，今番归棹，花样应翻白苧。恐鸳针、传遍红闺，有人偷度。
己未送别
邹佩兰（清代）

一片轻帆送客船，迢迢北去路三千。明知重晤时非远，怎奈将三恨已牵。

雁塔题名应有分，萤窗攻苦记多年。愿君勿惜修书纸，两字平安值万钱。
月夜游孤山
吴震（清代）

松顶一声鹤，露华满径流。
静闻空翠滴，间与片云留。
四面只通水，全山如在舟。
明明楼阁夜，有客独寻秋。
赠王平甫
沈遘（宋代）

轻舟喜出大梁城，更得高才共载行。海内相知君与操，从容尊酒论平生。
咏八仙 撚耳
韦骧（宋代）

撚耳意阳阳，林泉白昼长。市朝声自远，聪听又何妨。
九月晦斋宿太一宫都监姚高士示刘长翁及沁仲
程公许（宋代）

孤云纵迹混风尘，蔼蔼阳和满一襟。
招得鸳班同胜赏，肯教牛铎嗣清音。
庵当黛面雪霜峭，洞琐玉台烟雨深。
何日与师携手去，胎仙同看舞琴心。
早春闻提壶鸟，因题邻家
白居易（唐代）

厌听秋猿催下泪，喜闻春鸟劝提壶。谁家红树先花发，

何处青楼有酒酤。进士粗豪寻静尽，拾遗风采近都无。

欲期明日东邻醉，变作腾腾一俗夫。
送雪峰化主
孙觌（宋代）

行尽千山与万山，青鞋布袜水云间。龙天正绕毗那室，乞取凋胡一钵还。
效孟郊体
谢翱（宋代）

闲庭生柏影，荇藻交行路。
忽忽如有人，起视不见处。
牵牛秋正中，海白夜疑曙。
野风吹空巢，波涛在孤树。
失猿
李商隐（唐代）

祝融南去万重云，清啸无因更一闻。

莫遣碧江通箭道，不教肠断忆同群。
和自山
文天祥（宋代）

春晚伤为客，月明思见君。
我方慕苏武，谁复从田文。
龙背夹红日，雁声连白云。
琶琵汉宫曲，马上不堪闻。
警众三首 其三
妙普庵主（宋代）

十二时中莫住工，穷来穷去到无穷。直须洞彻无穷底，踏倒须弥第一峰。
钱塘买舟西归
廖行之（宋代）

畴昔春江上，诗成感旧游。
重来正炎日，还复理扁舟。
兴逐轻帆远，愁随急雨收。
三年四来往，依旧水东流。
避兵遣怀六首 其四
周紫芝（宋代）

野宿宁堪度，风餐寔自怜。妻孥浑在眼，戈甲暗凋年。

夜月翻惊鹊，炎天看跕鸢。射敌无一矢，南渡几楼船。
题夫差庙
范成大（宋代）

纵敌稽山祸已胎，垂涎上国更荒哉。
不知养虎自遗患，只道求鱼无后灾。
梦见梧桐生后圃，眼看麋鹿上高台。
千龄只有忠臣恨，化作涛江雪浪堆。
玉堂合欢花初云郑潜昭率同院赋诗次韵
袁桷（元代）

一树高花冠玉堂，知时舒卷欲云翔。马嘶不动游缨耸，雉尾初云翠扇张。

旧渴未须餐玉屑，嘉名端合纪青裳。云窗雾冷文书静，留取馀清散远香。
登圣善寺阁望龙门
成崿（唐代）

高阁聊登望，遥分禹凿门。刹连多宝塔，树满给孤园。

香境超三界，清流振陆浑。报慈弘孝理，行道得真源。

空净祥烟霁，时光受日温。愿从初地起，长奉下生尊。
小重山
贺铸（宋代）

花院深疑无路通。碧纱窗影下，玉芙蓉。当时偏恨五更钟。

分携玉，斜月小帘栊。

楚梦冷沈踪。一双金缕枕，半床空。画桥临水凤城东。

楼前柳，憔悴几秋风。
九日招客集李氏园登高
郑孝胥（清代）

閒却西山那忍来，登临正动九秋哀。忧中有乐难忘酒，老去行吟苦废才。

兵气入南天不吊，太微移舍世空猜。一丘一水饶萧瑟，尽恋斜阳晚未回。
次韵□丞兄闻丁卯十一月三日朝报
魏了翁（宋代）

龙章晨下九重关，帝敕元凶出羽出。
揭日行空破昏暗，乘风纵燎绝神奸。
须看文正昭陵日，孰与忠宣元佑间。
更原和平培治体，儒臣千岁侍天颜。
至正乙巳纪兴十首 其三
袁华（明代）

朱楼临大道，画戟列高门。问是谁人第，疏封两国尊。

任侠若孟谁，养士拟平原。客趿明珠履，宰胹封熊蹯。

长儿尚谁主，中子守名藩。睥睨仇雠报，诛求乡里怨。

一朝被流放，不得窥田园。富贵如浮云，飘散岂常存。

阶有蒿莱长，门无车马喧。鸺鹠鸣废井，鼯鼠上颓垣。

豪华易凋歇，往事那可论。空馀乞墦者，犹是侠王孙。
后村为李教赋诗且以索和辄课二首 其二
林希逸（宋代）

诸老赓吟如许富，一翁寒瘦岂能奇。君为严郑其清矣，仆岂羊何敢和之。

投匦疏高闻殿陛，入图赋妙遍蕃夷。子云自许千年后，觌面何须彼俯眉。
夜起食柑
曾习经（清代）

中宵酒渴月侵栏，此际黄柑价勿论。猛忆西川穷杜甫，千株犹足灢西原。
得家嫂书
朱淑真（宋代）

声声喜报鹊温柔，忽接芳缄自便邮。
一尺溪藤摛锦带，数行香墨健银钩。
倾心吐尽重重恨，入眼翻成字字愁。
添得情怀无是处，非干病酒与悲秋。
送化士 其六
释慧空（宋代）

饭在千门万户，僧离古寺名山。七佛已前仪式，一时顿觉追还。
代作朱宪使双寿长歌
于慎行（明代）

嵚崟大伾山，西遮黎阳口。白马遥盘匏子堤，黄河如带东南走。

东南万里入蓬瀛，毂转雷奔大壑惊。长淮一泻不知岁，至今惟见山峥嵘。

山上丹厓合翠谷，别有日月非尘俗。问言谁向此中隐，西台使君茅作屋。

使君早日客长安，襆被香分画省兰。兵符一领辽海震，戎轩再驾朔漠寒。

閒心旧爱春山蕨，忽解绯衫辞帝阙。黎阳一卧几经年，醉弄大伾山上月。

山月沈沈吐玉楼，绿萝飞花碧草秋。有时更涉沧洲趣，钓艇烟蓑对白头。

松间鼓琴俯流水，猿鹤夜声清心耳。少年记作金闺游，一经又见金闺起。

珠袍锦带开旧箧，走马曲江春色里。只今花树满河阳，亦有槐阴如市里。

使君年岁七十强，红颜玉骨何昂藏。郎君自献南山曲，戏取宫袍作舞裳。

齐眉玉案双尊酒，皬然又睹西王母。雕盘绮食罗秋堂，凤箫象管无不有。

仙家缥缈六鳌峰，五城楼台春气浓。大伾如块河如一杯水，使君笑挟两茅龙。
书南柯太守曲后二首
陈造（宋代）

门前车马竞飞驰，等是槐安未寐时。
何似阿怜歌此曲，一卮随分得伸眉。
送陈嘏之侯官兼简李常侍
温庭筠（唐代）

纵得步兵无绿蚁，不缘句漏有丹砂。殷勤为报同袍友，

我亦无心似海槎。春服照尘连草色，夜船闻雨滴芦花。

梅仙自是青云客，莫羡相如却到家。
往回临安口号八首
苏泂（宋代）

老铦相见一欣然，说似艰虞是去年。
从此新诗更超诣，时人欲杀岂无天。
沧海君椎
周凤翔（明代）

天上祖龙狂似虎，伏莽英雄气不吐。博浪沙中一椎来，逐鹿奇不俱鼓舞。

大索五日杳无踪，毕竟存身智在胸。遥知易水荆卿剑，地下犹应作怒锋。